《送钟逊夫》
明代·王汝玉

我来故里翻成客，邂逅逢君如旧识。栖云精舍竹林中，暂见仍分端可惜。

洞庭水落秋风惊，汀洲白芷红兰生。江头把酒送君别，早潮催送仙舟轻。

明朝我欲辞家去，吴云近接神京树。苍龙阙下有佳期，月转花枝同候曙。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。